
Προς Τοπικά Μ.Μ.Ε

ΔΕΛΤΙΟ ΤΥΠΟΥ

ΠΡΑΓΜΑΤΟΠΟΙΗΣΗ  ΕΘΕΛΟΝΤΙΚΗΣ  ΑΙΜΟΔΟΣΙΑΣ  ΣΤΟ  ΔΗΜΟ ΧΕΡΣΟΝΗΣΟΥ 
Στο πλαίσιο ανάπτυξης εθελοντικής αιμοδοσίας στο Δήμο Χερσονήσου πραγματοποιήθηκε με επιτυχία προγραμματισμένη εθελοντική αιμοδοσία την Κυριακή 25 Απριλίου στο χώρο του ΚΑΠΗ – Παράρτημα Άνω Χερσονήσου από την Κινητή Μονάδα Αιμοδοσίας του Πανεπιστημιακού Γενικού Νοσοκομείου Ηρακλείου (ΠαΓΝΗ). Την αιμοδοσία διοργάνωσαν ο Παγκρήτιος Σύνδεσμος Εθελοντών Αιμοδοτών και Δωρητών Οργάνων Σώματος «ΑΙΜΑΤΟΚΡΗΤΗΣ» και το Γραφείο Κοινωνικής Πολιτικής του Δήμου Χερσονήσου. Η επιτυχής έκβασή της στηρίζεται στη σύμπραξη των τοπικών φορέων και ιδιαίτερα των εξής: 
Ομάδα Εθελοντών Δήμου Χερσονήσου, Πνευματικό Κέντρο Ενορίας Χερσονήσου, Πολιτιστικός και Εξωραϊστικός Σύλλογος «Χερσόνησος», Πολιτιστικός και Εξωραϊστικός Σύλλογος Ανισσαρά, Σκακιστική Ακαδημία Χερσονήσου, Σύλλογος Γυναικών Χερσονήσου «Βριτόμαρτις», ΚΑΠΗ Δήμου Χερσονήσου και σχολεία του δήμου. 

Η προσέλευση των εθελοντών αιμοδοτών ήταν άκρως ικανοποιητική και όσοι συμμετείχαν θα πάρουν ατομική κάρτα εθελοντή αιμοδότη. Οι αιμοδότες μπορούσαν επίσης να ενημερωθούν σχετικά με τη δωρεά μυελού των οστών και τη δωρεά οργάνων.
Η ευαισθητοποίηση πρέπει να ξεκινάει από την παιδική ηλικία και για τον σκοπό αυτό την προηγούμενη Δευτέρα πραγματοποιήθηκε ενημέρωση για τη σημασία της εθελοντικής αιμοδοσίας σε όλα τα τμήματα του Δημοτικού Σχολείου Χερσονήσου. Θα ακολουθήσουν και άλλες ενημερώσεις σε σχολεία και νέες τακτικές αιμοδοσίες στη διάρκεια του έτους.
Στην Κρήτη κάθε 10 λεπτά περίπου κάποιος χρειάζεται αίμα. Οι περισσότεροι όμως αιμοδοτούν όταν ήδη έχει παρουσιαστεί ανάγκη και αποσπασματικά. Σκοπός είναι όλοι οι εθελοντές αιμοδότες να  αιμοδοτούν συστηματικά, συνειδητοποιημένα και υπεύθυνα. Η προσπάθεια αυτή γίνεται στα πλαίσια προγράμματος που έχει ξεκινήσει ο Παγκρήτιος Σύνδεσμος Εθελοντών Αιμοδοτών και Δωρητών Οργάνων Σώματος «ΑΙΜΑΤΟΚΡΗΤΗΣ» για την ευαισθητοποίηση του κοινού στα θέματα της Εθελοντικής Αιμοδοσίας, της Δωρεάς Μυελού των Οστών και της Δωρεάς Οργάνων, με την υποστήριξη της Νομαρχιακής Αυτοδιοίκησης Ηρακλείου.[image: image1.png]

